laion/Wikipedia-Exotic huggingface dataset:
იერემია გულისაშვილი

იერემია დიმიტრის ძე გულისაშვილი (დ. 1 მაისი, 1863 — გ. 20 აპრილი, 1958) — ქართველი მწერალი და თეატრალური მოღვაწე, პედაგოგი. დაამთავრა ხონის საოსტატო სემინარია. მუშაობდა სკოლის მასწავლებლად ზუგდიდსა (1882-1888) და თბილისში (1888-1913). 1915-1919 წლებში ქართველთა შორის წერა-კითხვის გამავრცელებელი საზოგადოების მიერ გაგზავნილი იყო სკოლების ზედამხედველად ბათუმსა და აჭარაში, სადაც 40-მდე ქართული სკოლა გახსნა. 1919 წლიდან ცხოვრობდა მშობლიურ საგარეჯოში, იყო სკოლის დირექტორი და რუსული ენის მასწავლებელი. პუბლიცისტურ სტატიებს აქვეყნებდა „ივერიაში", „სახალხო გაზეთში" და სხვ. შემდეგ თვითონ დაიწყო „ორკაპიკიანი" გაზეთის გამოცემა ღარიბი მოსახლეობისთვის. იყო ერთ-ერთი ინიციატორი ქართული წიგნების გამომცემლობის ამხანაგობისა და „ქართული კლუბის" დაარსებისა თბილისში. 1886 წელს ზუგდიდში პირველად დადგა გიორგი ერისთავის „ძუნწი" და თვითონვე შეასრულა მთავარი როლი, სისტემატურად მართავდა წარმოდგენებს; მიღებული შემოსავლით გახსნა სახალხო ბიბლიოთეკა. თბილისში გულისაშვილი იყო ქართული სახალხო თეატრის — ავჭალის აუდიტორიის — ერთ-ერთი დამაარსებელი. მისი რეჟისორობით იდგმებოდა გ. ერისთავის „გაყრა", ავქსენტი ცაგარელის „ციმბირელი", „ხანუმა", „ჯერ დაიხოცნენ, მერე იქორწინეს", „ადვოკატი მელაძე", კოტე მესხის „თამარ ბატონიშვილი" და სხვ. ამ წარმოდგენებში თვითონაც ასრულებდა როლებს მარიამ დემურიასა და ნ. ნაკაშიძესთან, ნიკოლოზ გოცირიძესა და იოსებ იმედაშვილთან, გ. ლასხიშვილსა და ი. ნაკაშიძესთან, გ. ჯაბაურთან და სხვებთან ერთად. საგარეჯოში დასახლების დღიდან სიკვდილამდე ქალაქის დრამატული დასის წევრი და თეატრის შენობის აგების ინიციატორი იყო. დაწერა ხუთმოქმედებიანი დრამა „დრონი მეფობენ" (1890) და პიესა „ცხოვრება ბრძოლაა" (1892, ცალკე წიგნად დაისტამბა 1895). იერემია გულისაშვილის ვაჟი, დიმიტრი (მიტო) 1918 წელს დუშეთის ამბოხების დროს პოლკოვნიკ იოსებ გედევანიშვილის პარტიზანული პოლკის ოფიცერი იყო და 24 წლის ასაკში სასიკვდილოდ დაიჭრა ბოლშევიკებთან ბრძოლაში ანანურთან. ენციკლოპედია „საქართველო“, ტ. 2, თბ., 2012. — გვ. 195. ↑ გაზ. „თეატრი და ცხოვრება“ №11 - 1918 - გვ. 4
სოლომონ გულისაშვილი

სოლომონ თევდორეს ძე გულისაშვილი (დ. 1874, სოფ. გიორგიწმინდა, ახლანდ. საგარეჯოს მუნიციპალიტეტი, — გ. 20 მაისი, 1952, იქვე) — ქართველი პედაგოგი, საქართველოს დამსახურებული მასწავლებელი (1939). დაამთავრა ნოვოროსიის (ოდესა) უნივერსიტეტის ბუნებისმეტყველების ფაკულტეტი (1901). მუშაობდა ბაქოს ნავთის სარეწებზე. 1907–1923 წლებში საბუნებისმეტყველო საგნებს ასწავლიდა თბილისის ქართულ გიმნაზიაში. შემდეგ იყო საგარეჯოს სკოლის ხელმძღვანელად და საბუნებისმეტყველო საგნების მასწავლებლად. 1918 წლიდან ხელმძღვანელობდა საგარეჯოს განათლების განყოფილებას, პედაგოგიურ კაბინეტებს და სხვადასხვა პედაგოგიურ-მეთოდურ სექციას. აქტიურად მონაწილეობდა ქართველთა შორის წერა-კითხვის გამავრცელებელი საზოგადოების მუშაობაში. მისი რედაქციით ქართულ ენაზე პირველად გამოვიდა სასწავლო გეოგრაფიული ატლასი და ნახევარსფეროების რუკა. ჟურნალ „ნაკადულში" განაგებდა საბუნებისმეტყველო განყოფილებას. სამადაშვილი ა., ენციკლოპედია „საქართველო“, ტ. 2, თბ., 2012. — გვ. 195.
აბსაროკის ქედი

აბსაროკის ქედი (ინგლ. Absaroka Range) — კლდოვანი მთების ერთ-ერთი შტოქედი ამერიკის შეერთებული შტატებში. გადაჭიმულია 280 კილომეტრზე მონტანის სამხრეთიდან უაიომინგის ჩრდილო-დასავლეთ ნაწილამდე. გადაკვეთს გალატინის, შოშონის და კასტერის ეროვნულ ტყეებს, ასევე იელოუსტოუნის ეროვნულ პარკს. უმაღლესი მწერვალია ფრენკს-პიკი (4009 მ) აბსაროკის ქედი — სტატია ენციკლოპედია ბრიტანიკიდან (ინგლისური)
აბსოლუცია

აბსოლუცია (ლათ. absolutio) — ქრისტიანულ ღვთისმეტყველებაში (განსაკუთრებით რომის კათოლიკური ეკლესიაში): ცოდვების მიტევება, შენდობა. ტერმინი გამოიყენება ასევე იურისპრუდენციაში მსჯავრდადებულის სასჯელისგან გათავისუფლების შესახებ სასამართლოს გადაწყვეტილების აღსანიშნავად. ქრისტიანული ეკლესიის ისტორიის ადრეულ ეტაპზე ღმრთისმსახური აბსოლუციის რიტუალს მონანიების წესის საჯაროდ შესრულების შემდეგ აღასრულებდა. შუა საუკუნეებში აღსარებაც და აბსოლუციაც სრულად ფარული, არასაჯარო გახდა. რომის კათოლიკებთან აბსოლუცია არის აქტი, რომლითაც აღსარების მიმღები (ღმრთისმსახური) სინანულის საიდუმლოში იესო ქრისტესა და ეკლესიის სახელით მონანიეს ჩადენილ ცოდვათაგან მიტევებულად აცხადებს. პროტესტანტებთან ღმრთისმსახური აბსოლუციას ჩვეულებრივ ადგენს საჯაროდ, მთელი მრევლის მიერ ლოცვის აღვლენის შემდეგ. „მიტევება“. პეტროზილო, პიერო. ქრისტიანობის ლექსიკონი/პიერო პეტროზილო; [იტალ. თარგმნა მარიკა სააკაშვილმა; რედ. მერაბ ღაღანიძე; სულხან-საბა ორბელიანის სასწ. უნ-ტი, ქრისტ. თეოლოგიისა და კულტ. ცენტრი]. - თბ.: სულხან-საბა ორბელიანის სასწ. უნ-ტის გამოც., 2011. - 434გვ.; 24სმ.. - ყდაზე: ბერნარდო დადი „ნეტარი ქალწული მარიამის გვირგვინით შემკობა“. - ISBN: 978-9941-0-3408-4; აბსოლუცია — სტატია ენციკლოპედია ბრიტანიკიდან (ინგლისური)
აბუქირის ყურე

აბუქირის ყურე (არაბ. خليج أبو قير, Khalīj Abū Qīr) — ყურე ხმელთაშუა ზღვაში, ნილოსის დელტის რეგიონში, ეგვიპტის სანაპიროსთან. მის ნაპირებზე განლაგებულია ქალაქები — როზეტა და აბუქირი. ყურე ცნობილია 1798 წელს აქ გამართული საზღვაო ბრძოლით ინგლისისა და საფრანგეთის ფლოტებს შორის. ზღვაში არსებული ბუნებრივი აირის საბადო ენერგიით უზრუნველყოფს ალექსანდრიის მიდამოებში არსებულ საწარმოებს. აბუქირის ყურე — სტატია ენციკლოპედია ბრიტანიკიდან (ინგლისური)
გუზალ სიტდიკოვა

გუზალ რამაზანის ასული სიტდიკოვა (ბაშკ. Гүзәл Рамаҙан ҡыҙы Ситдиҡова; დ. 10 ივნისი, 1952, ინზერი, ბაშკირეთის ასსრ) — რუსეთისა და ბაშკირეთის საზოგადოებრივი და პოლიტიკური მოღვაწე. მწერალი, პოეტი, ჟურნალისტი, თარჯიმანი. ბაშკირეთის ასსრ-ის XII მოწვევის უმაღლესი საბჭოს სახალხო დეპუტატი (1991-1995 წლებში), ბაშკირეთის რესპუბლიკის პირველი, მეორე და მესამე მოწვევის ყურულთაის წევრი (1995-2008 წლებში), ბაშკირეთის რესპუბლიკის პირველი მოწვევის საზოგადოებრივი პალატის წევრი (2011-2012 წლებში), ბაშკირეთის რესპუბლიკის ბაშკირ ქალთა საზოგადოების ხელმძღვანელი (2004-2011 წლებში), რუსეთისა და ბაშკირეთის მწერალთა კავშირის წევრი (1995-დან). 2012 წლიდან მონაწილეობს ვიკიმედიის საერთაშორისო მოხალისეობრივ მოძრაობაში. გუზალ რამაზანის ასული სიტდიკოვა დაიბადა 1952 წლის 10 ივნისს ბელორეცკის რაიონის სოფელ ინზერში, ბაშკირეთის ასსრ (ამჟამად ბაშკირეთი). 1967 წელს დაასრულა რვაწლიანი სკოლა და შევიდა ბელორეცკის პედაგოგიურ სასწავლებელში. 1971 წლიდან მუშაობს № 1 სკოლა-ინტერნატში, შემდეგ კი ქალაქ ბელორეცკის სხვადასხვა საგანმანათლებლო დაწესებულებებში. 1980 წელს დაამთავრა ჩელიაბინსკის კულტურის სახელმწიფო ინსტიტუტის ბიბლიოგრაფიული ფაკულტეტი. 1983 წლიდან ბელორეცკის რაიონული გაზეთ „ურალის“ თანამშრომელია, 1986 წლიდან — განყოფილების ხელმძღვანელი, ხოლო 1987 წლიდან — რედაქტორის მოადგილე. 1989-1995 წლებში ამავე გაზეთის მთავარი რედაქტორია. 1991 წელს აირჩიეს ბაშკირეთის ასსრ-ის XII მოწვევის უმაღლესი საბჭოს დეპუტატად. 1995-2008 წლებში ბაშკირეთის პირველი, მეორე და მესამე მოწვევის ყურულთაის დეპუტატია. 2011-2012 წლებში ბაშკირეთის რესპუბლიკის პირველი მოწვევის საზოგადოებრივი პალატის წევრია, ხოლო 2004-2011 წლებში ბაშკირეთის რესპუბლიკის ბაშკირ ქალთა საზოგადოების ხელმძღვანელი. მონაწილეობდა ბაშკირების მსოფლიო ყურულთაის აღმასკომის მუშაობაში. მისი ნაშრომები იბეჭდება 1976 წლიდან. ეწევა აქტიურ საზოგადოებრივ მოღვაწეობას, მონაწილეობს ვიკიმედიის მოძრაობაში, მუშაობს ბაშკირულ ვიკიპედიაში. 1995 წლიდან ბაშკირეთის მწერალთა კავშირის წევრია. მუშაობს სხვადასხვა ლიტერატურულ ჟანრში — პოეზია, პროზა, ესე, საბავშვო ლიტერატურა. Ситдыкова Гузаль Рамазановна // Парламентаризм в Башкортостане: история и современность. Документы и материалы / Сост. В. Г. Азнагулов, З. Г. Хамитова. — Уфа: Башкортостан, 2005. — Т. 2. — С. 271, 284, 294. — ISBN 5-8258-0204-5. Ситдыкова Гузаль Рамазановна // По пути созидания. — Уфа: Галигиль, 2005. — С. 31—32. Гүзәл Ситдиҡова: биобиблиографик күрһәткес. — Өфө: БР Ә. Вәлиди ис. Милли китапханаһы, 2011. — 40 б. Гүзәл Ситдиҡова: биобиблиографик күрһәткес. — Өфө: БР Ә. Вәлиди ис. Милли китапханаһы, 2012. — 58 б. Баюканский В. Чай — дело тонкое. — М.: ИПО «У Никитских ворот», 2015. — 416 с. Писатели земли башкирской: Справочник. — Уфа: Китап, 2006. − 496 с. Газета Аскинская новь. Статья «Советы популярной поэтессы Вдохновили, добавили душевный подъем, силы» Союз писателей РБ Люди искусства: Гузаль Ситдыкова Авторы издательства «Китап» Газета Республика Башкортостан. Ст. Всё начинается с маминой колыбельной დაარქივებული 2018-05-15 საიტზე Wayback Machine. Литературная карта Республики Башкортостан Распоряжение Кабинета министров РБ от 03.10.2002 № 915-р «О мерах по подготовке и проведению юбилейных мероприятий, посвященных 50-летию поэтессы Ситдиковой Гузель Рамазановны»
თომას გიბსონი

თომას ელის გიბსონი (ინგლ. Thomas Ellis Gibson; დ. 3 ივლისი, 1962) — ამერიკელი მსახიობი და რეჟისორი. მონაწილეობა აქვს მიღებული რამდენიმე სატელევიზიო სერიალში, მათ შორისაა „Chicago Hope“, სადაც თომასმა დანიელ ნაილანდის როლი ითამაშა. „ABC“-ს სატელეიზიო სერიალში, „დჰარმა და გრეგი“-ში, იგი გრეგ მონტგომერის როლს თამაშობდა. ხოლო 2005 წლიდან 2016 წლამდე, აგენტი აარონ ჰაჩნერის როლს ასრულებდა „CBS“-ის სატელევიზიო სერიალში „კრიმინალური აზროვნება“. თომას გიბსონი დაიბადა 1962 წლის 3 ივლისს, ჩარლიტონში, სამხრეთ კაროლინაში, აშშ-ში. არის ჩარლს და ბეტ გიბსონის ვაჟიშვილი. დედამისი სოციალური მუშაკი იყო, ხოლო მამამისი ადვოკატი და ლიბერალი დემოკრატი. გიბსონი კათოლიკეა. იგი ხელოვნებით ბავშვობიდანვე იყო დაინტერესებული. ბავშვობისას, ჯერ ერთ-ერთ პატარა თეატრის სკოლაში შევიდა, შემდეგ კი დაამთავრა „ინგლისის ეპისკოპოსის საშუალო სკოლა“. 1979 წლიდან 1981 წლამდე სწავლობდა „ჩარლისტონის კოლეჯში“, სადაც ერთ-ერთ ალაბამა შექსპირის ფესტივალზე, იგი სტაჟიორად მუშაობდა, მას აქ საშემსრულებლო ხელოვნების კონსერვატორიაში, „ჯილიარდის სკოლა“-ში სწავლა ურჩიეს. გიბსონსა და მის ოფიციალურ მეუღლეს, ქრისტინა გიბსონს სამი შვილი ჰყავთ: ჯეიმზ პარკერი, ტრევის პარკერი და აგათა მერი. თომასი და ქრისტინა ერთმანეთს 2011 წელს დაშორდნენ, 2018 წელს კი ოფიციალურად განქორწინდნენ. ↑ 1.0 1.1 Thomas Gibson Reveals Why He Kept His Divorce from Wife of 20 Years a Secret and Reveals How They Are Co-Parenting. People.com. დაარქივებულია ორიგინალიდან — 2016-09-30. ციტირების თარიღი: 2016-10-01. ↑ 2.0 2.1 http://www.eonline.com/au/news/913805/thomas-gibson-s-divorce-from-cristina-parker-finalized ↑ Thomas Gibson. Newsbank.com. ციტირების თარიღი: 2013-10-15. ↑ „Thomas gibson interview from 2000“. criminalmindsfanatic.blogspot.ca. ციტირების თარიღი: 2013-10-15. ↑ Alumni News. The Juilliard School (November 2007). დაარქივებულია ორიგინალიდან — 2011-11-11. ↑ Donahue, Steve. (2012-04-30) My Town: Thomas Gibson's Charleston. Condé Nast. ციტირების თარიღი: 2013-06-26. ↑ By  Evan Real. (2016-08-22) Thomas Gibson Secretly Filed for Divorce Two Years Ago - Us Weekly. Usmagazine.com. ციტირების თარიღი: 2016-10-01.
ნასრ აბუ ზაიდი

ნასრ ჰამიდ აბუ ზაიდი (არაბ. نصر حامد أبو زيد; დ. 7 ოქტომბერი, 1943, ტანტა, ეგვიპტე, — გ. 5 ივლისი, 2010, კაირო) — ეგვიპტელი სწავლული, ყურანის ინტერპრეტატორი. დაამთავრა კაიროს უნივერსიტეტი (1972). იქვე მოიპოვა დოქტორის ხარისხი არაბისტიკასა და ისლამოლოგიაში (1981). ყურანის აბუზაიდისეულმა განმარტებებმა, განსაკუთრებით მისმა გახმაურებულმა „ისლამური დისკურსის კრიტიკამ“ (1995), ფუნდამენტალისტი ისლამისტების გულისწყრომა გამოიწვია. აბუ ზაიდი არ უარყოფდა ყურანის ღვთაებრიობას, თუმცა თვლიდა, რომ ის ამასთანავე „კულტურული პროდუქტი“ იყო და, ამდენად, მისი ინტერპრეტაცია VII საუკუნის არაბების კულტურისა და ენის კონტექსტის გათვალისწინებით უნდა მომხდარიყო. აბუ ზაიდი ასევე აკრიტიკებდა პოლიტიკური ძალაუფლების განხორციელებისთვის რელიგიის გამოყენებას. 1993 წელს აბუ ზაიდი რადიკალმა ოპონენტებმა სასამართლოს ძალით განაქორწინეს თავის ცოლს იმ მოტივით, რომ ამგვარი შინაარსის ნაწერების ავტორი აღარ შეიძლებოდა მუსულმანად ჩათვლილიყო, ხოლო არამუსულმანი მამაკაცის მუსულმან ქალზე ქორწინება არაკანონიერი იყო. ამ ინცინდენტმა ინტელიგენციისა და უფლებადამცველების შეშფოთება გამოიწვია. 1995 წლიდან აბუ ზაიდი მეუღლესთან ერთად ემიგრაციაში წავიდა ნიდერლანდებში, სადაც ის ლექციებს კითხულობდა ისლამზე. პერიოდულად სტუმრობდა ეგვიპტეს. გარდაიცვალა კაიროში 2010 წელს. ნასრ აბუ ზაიდი — სტატია ენციკლოპედია ბრიტანიკიდან (ინგლისური)
მენდი პეტინკინი

მენდილ ბრიუს პეტინკინი (ინგლ. Mandel Bruce Patinkin; დ. 30 ნოემბერი, 1952) — ამერიკელი მსახიობი და მომღერალი. ცნობილია ინიგო მონტოიას შესრულებული როლით, რომელიც მან 1987 წლის ფილმში „პატარძალი პრინცესა“ ითამაშა. მას სხვა ფილმებშიც აქვს მონაწილეობა მიღებული, მათ შორისაა: „იენტლი“ (1983), „უცხო ნაცია“ (1988), „დიკ ტრეისი“ (1990), „ელმოს თავგადასავალი გრიჩლენდში“ (1999) და „ნეტავ აქ ვყოფილიყავი“ (2014). პეტინკინი გადაღებულია რამდენიმე სატელევიზიო სერიალშიც, მათ შორის არის „Chicago Hope“ და „კრიმინალური აზროვნება“. ამჟამად, სოლ ბირინსონის როლს თამაშობს „Showtime“-ის სატელევიზიო სერიალში „სამშობლო“. მენდი პეტინკინის ბიოგრაფია — IMDB-ზე ↑ „Meet a guy called Mandy“. Jewish Chronicle. May 17, 1996. დაარქივებულია ორიგინალიდან — ივლისი 19, 2011. ციტირების თარიღი: July 6, 2008.
საილიუგემის ქედი

საილიუგემის ქედი (რუს. Сайлюгем) — ქედი სამხრეთ-აღმოსავლეთ ალთაიში. ადმინისტრაციულად გაწოლილია რუსეთის ალთაის რესპუბლიკისა და მონღოლეთის საზღვარზე. სიგრძე დაახლოებით 130 კმ, სიმაღლე 3500 მ-მდე. უმაღლესი წერტილის სიმაღლეა 3502 მ (მთა სარი-ნოხოიტი). ბევრია უღელტეხილი. არგუთისა და ჩუიის (მდინარე ობის აუზი) სათავეებისა და მდინარე კობდოს აუზის წყალგამყოფია. კლიმატი მკვეთრად კონტინენტურია. აგებულია კირქვიანი ქვიშაქვებით, თიხაფიქლებით, ლავებითა და ტუფებით. მაღალმთიანეთში გაბატონებულია მღიერიანი და ქვის ტუნდრა, სამხრეთ კალთებზე, 2600 მ ქვემოთ გვხვდება მთის წაბლა ნიადაგებზე განვითარებული სტეპის მცენარეულობა. საილიუგემის ქედი — სტატია დიდი საბჭოთა ენციკლოპედიიდან (რუსული)
ამპერმეტრი

ამპერმეტრი — მუდმივი და ცვლადი დენის გასაზომი ხელსაწყო. იმის მიხედვით, თუ როგორია ხელსაწყოს გაზომვის ზღვრები, ამპერმეტრის სკალა დაყოფილია ამპერებად (ა, A), კილოამპერებად (კა, kA), მილიამპერებად (მა, mA) ან მიკროამპერებად (მკა, µA). გაზომვის ზღვრების გასადიდებლად ამპერმეტრს შუნტით ან ტრანსფორმატორით რთავენ. ამპერმეტრში გამავალი დენის გავლენით მოძრავი ნაწილი და მასთან დაკავშირებული ისარი შემობრუნდება დენის ძალის პროპორციული კუთხით. ამპერმეტრში გამოყენებულია მაგნიტოელექტრონული, ელექტრომაგნიტური, ელექტროდინამიკური და სხვა სისტემები. შენიშვნა! ამპერმეტრი ელექტრულ წრედში ირთვება თანმიმდევრობით. ამპერმეტრის ელექტროენერგიის წყაროსთან დატვირთვის გარეშე (ვოლტმეტრის მსგავსად) მიერთება გამოიწვევს მის დაზიანებას. ქართული საბჭოთა ენციკლოპედია, ტ. 1, თბ., 1975. — გვ. 406.
პეტრე პირველის ქედი

პეტრე პირველის ქედი (ტაჯ. Қаторкӯҳи Пётри Якум) — ქედი ტაჯიკეთში. გაწოლილია დასავლეთ პამირში, მდინარეების სურხაბისა და ობიხინგოუს (ამუდარიის აუზი) შორის. სიგრძე 200 კმ, სიგანე 40 კმ. ქედის დასავლეთი ნაწილის საშუალო სიმაღლეა 4300 მ, ხოლო აღმოსავლეთისა — 6000 მ-მდე. აბსოლუტური სიმაღლე 6785 მ (მწვერვალი მოსკოვის პიკი). დამახასიათებელია პლატოსებრი თხემი, ღრმა ხეობები და მაღალი სეისმურობა. აღმოსავლეთ ნაწილში განვითარებულია მძლავრი გამყინვარების ცენტრი. სულ ქედზე 487 მყინვარია, რომელთა საერთო ფართობია 480 კმ². პეტრე პირველის ქედი უმთავრესად აგებულია ქვიშაქვებითა და კონგლომერატებით. ქედის დასავლეთ ნაწილში დაბლა კაკლისა და ნეკერჩხლის ტყეებია, მაღლა — ღვიის ნათელი ტყე, მაღალბალახეული, სუბალპური და ალპური მდელოები. პეტრე პირველის ქედი — სტატია დიდი რუსული ენციკლოპედიიდან (რუსული)
აბიდოსი (ჰელესპონტი)

40°11′43″ ჩ. გ. 26°24′18″ ა. გ.﻿ / ﻿40.19528° ჩ. გ. 26.40500° ა. გ.﻿ / 40.19528; 26.40500კოორდინატები: 40°11′43″ ჩ. გ. 26°24′18″ ა. გ.﻿ / ﻿40.19528° ჩ. გ. 26.40500° ა. გ.﻿ / 40.19528; 26.40500 აბიდოსი (ძვ. ბერძნ. Ἄβυδος, ლათ. Abydus) — ანტიკური ქალაქი ანატოლიაში, დარდანელის სრუტის (ძველი ჰელესპონტი) აღმოსავლეთ სანაპიროზე, თურქეთის თანამედროვე ქალაქ ჩანაქკალეს ჩრდილო-აღმოსავლეთით. თავდაპირველად სავარაუდოდ თრაკიელთა დასახლებას წარმოადგენდა. დაახლოებით ძვ. წ. 670 წელს აქ მილეტელი ბერძნები დასახლდნენ. ძვ. წ. 480 წელს აბიდოსის მიდამოებში ნავებისგან აგებული ხიდით გადალახა ჰელესპონტი სპარსელთა მეფე ქსერქსე I-მ, რომელიც საბერძნეთის დასაპყრობად მიემართებოდა. ქალაქი ასევე ცნობილია მედგარი წინააღმდეგობით, რომელიც აბიდოსელებმა მეორე მაკედონური ომის დროს, ძვ. წ. 200 წელს გაუწიეს მაკედონელთა მეფე ფილიპე V-ს. ძველბერძნულ მითოლოგიაში აბიდოსში ვითარდება ჰეროსა და ლეანდრეს ამბავი. ბიზანტიის ეპოქაში აბიდოსი საბაჟო პუნქტი იყო ჰელესპონტზე. აბიდოსი — სტატია ენციკლოპედია ბრიტანიკიდან (ინგლისური)
ბელა აბზუგი

ბელა აბზუგი (ინგლ. Bella Abzug; ნამდვილი გვარი — სავიცკი, Savitzky; დ. 24 ივლისი, 1920, ნიუ-იორკი, აშშ, — გ. 31 მარტი, 1998, იქვე) — ამერიკელი იურისტი და პოლიტიკური მოღვაწე, პუბლიცისტი. დაიბადა რუსი ებრაელი ემიგრანტების ოჯახში. დაამთავრა კოლუმბიის უნივერსიტეტი (1944). მუშაობდა ადვოკატად, მონაწილეობდა პროფკავშირებთან და სამოქალაქო უფლებებთან დაკავშირებულ ბევრ საქმეში, იცავდა სენატორ ჯოზეფ მაკკარტის ანტიკომუნისტური კამპანიის ფარგლებში ბრალდებულ პირებს. იყო ქალთა რამდენიმე ლიბერალური პოლიტიკური ორგანიზაციის დამაარსებელი და ხელმძღვანელი. 1971-1977 წლებში არჩეული იყო აშშ-ის წარმომადგენელთა პალატაში, სადაც გამოირჩეოდა მგზნებარე გამოსვლებით. იყო ვიეტნამის ომის აქტიური მოწინააღმდეგე და უფლებათა თანასწორობის შესახებ საკანონმდებლო ცვლილებების, აბორტის უფლების და ბავშვთა დაცვის კანონმდებლობის მხარდამჭერი. შეყვანილია ქალთა დიდების ეროვნულ დარბაზში (1994). ბელა აბზუგი — სტატია ენციკლოპედია ბრიტანიკიდან (ინგლისური)
პიასინო

პიასინო (რუს. Пясино) — მყინვარული წარმოშობის ტბა რუსეთში, კრასნოიარსკის მხარის ჩრდილოეთ ნაწილში, ქალაქ ნორილსკიდან დაახლოებით 20 კმ-ში. გაწოლილია ჩრდილოეთ ციმბირის დაბლობის სამხრეთ-დასავლეთ ნაწილში, პუტორანის პლატოს ჩრდილო-დასავლეთ განშტოებაზე, ზღვის დონიდან 28 მ სიმაღლეზე. ზედაპირის ფართობი 735 კმ², მაქსიმალური სიღრმე 8 მ. გადაჭიმულია სამხრეთიდან ჩრდილოეთისაკენ 70 კმ-ზე, სიგანე 15 კმ. ნაპირები უმეტესწილად დამრეცია, ადგილ-ადგილ დაჭაობებული. მიეკუთვნება კარის ზღვის აუზს. საზრდოობს თოვლისა და წვიმის წყლით. იყინება ოქტომბერში, ყინულძვრაა ივლისში. ერთვის ბევრი მდინარე, რომელთაგან უდიდესია მდინარე ნორილსკაია. ტბის ჩრდილოეთ ბოლოდან გამოედინება მდინარე პიასინა, რომელიც ერთვის კარის ზღვას. მდიდარია თევზით, მოიპოვება: ზუთხი, გოჭალა, ტაიმენი, ნელმა, ევროპული ჭაფალა, ომული, პელიადი, სიგი, მუქსუნი და სხვა. რუსეთის ტბები პიასინო — სტატია დიდი რუსული ენციკლოპედიიდან (რუსული) ↑ На озере под Норильском утонул теплоход: пропали люди ↑ Пясино // Большая советская Энциклопедия ↑ Пясино // Научно-популярная энциклопедия «Вода России». დაარქივებულია ორიგინალიდან — 2020-06-06. ციტირების თარიღი: 2020-04-13.
ბადრი ხატისკაცი

ბადრი ხატისკაცი (დ. 9 იანვარი, 1999, გორი) — ქართველი სპორტსმენი (სუმო), სუმოში 18-წლამდელებს შორის ევროპის ჩემპიონატების ვერცხლის და ბრინჯაოს პრიზიორი. ბადრი ხატისკაცი — ქართული სპორტი
კოლუმბიის პლატო

კოლუმბიის პლატო (ინგლ. Columbia Plateau) — ლავური პლატო და გეოგრაფიულ-გეოლოგიური რეგიონი ჩრდილოეთ ამერიკის კორდილიერებში, აშშ-ის ჩრდილო-დასავლეთ ნაწილში. განლაგებულია დასავლეთით — კასკადოვან მთებსა და აღმოსავლეთით — კლდოვან მთებს შორის. პლატოს ფართობია დაახლოებით 260 ათ. კმ². სიმაღლე 700-1000 მ. ერთნაირად არის დაფარული ბაზალტური ლავური ნაკადებით. ბაზალტური ფენის სიმძლავრე 1,8 კმ-ზე მეტია. განვითარებულია სემიარიდული კლიმატი. საფუძველი აგებულია პალეოზოური და მეზოზოური კრისტალური და დანალექი ქანებით, რომლებსაც ზემოდან ადევს მიოცენისა და პლიოცენის ბაზალტები. კოლუმბიის პლატოს ზედაპირი ბრტყელია, ზოგან ტალღოვანი, დაფარულია ლიოსებით, ჩრდილოეთით — მორენებით. დანაწევრებულია მდინარე კოლუმბიისა და მისი შენაკადის სნეიკის ღრმა კანიონებით, არის მშრალი კანიონებიც, რომელთაგან უდიდესია გრანდ-კული. მდინარეებზე ბევრია ჩანჩქერი და ჭორომი, აგებულია ჰესები. კოლუმბიის პლატო დაფარულია კორდიან-მარცვლოვანი სტეპებით, დიდწილად მოხნულია მარცვლოვანი კულტურებისათვის. ბევრია ბუჩქნარი და ბალახეული. კოლუმბიის პლატო — სტატია ენციკლოპედია ბრიტანიკიდან (ინგლისური) კოლუმბიის პლატო — სტატია დიდი რუსული ენციკლოპედიიდან (რუსული)
ჯეოსელი

ჯეოსელი — კომპანია სილქნეტის მობილური კავშირგაბმულობის მიმართულება. ჯეოსელი დაარსდა 1996 წელს, როგორც დამოუკიდებელი კომპანია და გახდა პირველი GSM ოპერატორი საქართველოში (900 MHz სიხშირეზე). პირველი ზარი კომპანიამ 1997 წლის 15 მარტს განახორციელა. კომპანიის დამფუძნებლები იყვნენ თურქული და ქართული მხარეები. ქართული მხარე საკონტროლო პაკეტის მფლობელი იყო. 2001 წლის 27 მარტს ჯეოსელისა და საქართველოში მესამე GSM ოპერატორის GT მობილურის შერწყმის შედეგად, ჯეოსელი GT მობილურის სრულუფლებიანი მფლობელი გახდა (1800 mhz სიხშირეზე), რასაც წინასწარი გადახდის სისტემის, ლაი-ლაის შემოღება მოჰყვა. 2003 წლიდან კომპანიის საკონტროლო პაკეტის მფლობელი გახდა მსოფლიო კავშირგაბმულობის ბაზრის ერთ-ერთი ლიდერი, შვედურ-ფინური კომპანია TeliaSonera. 2006 წლის მაისში ჯეოსელი UMTS ლიცენზიის მფლობელი ხდება (2100 MHz სიხშირეების სპექტრი). 2018 წელს საქართველოს საკომუნიკაციო სექტორში ყველაზე მსხვილი გარიგების შედეგად ჯეოსელი ქვეყნის უდიდესმა სატელეკომუნიკაციო კომპანია სილქნეტმა შეიძინა. გარიგების ღირებულებამ 153 მილიონი აშშ დოლარი შეადგინა. აღნიშნული თანხის მობილიზება სილქნეტისთვის TBC ბანკმა რამდენიმე საფინანსო ინსტიტუტთან ერთად უზრუნველყო. 1 ნოემბრიდან განხორციელდა შპს ჯეოსელის შერწყმა სს სილქნეტთან, შესაბამისად ჯეოსელმა, როგორც დამოუკიდებელმა სამეწარმეო სუბიექტმა, შეწყვიტა არსებობა და მისი აბონენტებისთვის მობილური საკომუნიკაციო მომსახურების გაწევას, უზრუნველყოფს სილქნეტი. სილქნეტის ოფიციალური საიტი (ინგლისური) Fintur Holdings B.V. დაარქივებული 2008-05-17 საიტზე Wayback Machine. ↑ ყველაზე მსხვილი გარიგება საკომუნიკაციო სექტორში: სილქნეტმა ჯეოსელი იყიდა
ბაადურ მჭედლიშვილი

ბაადურ მჭედლიშვილი (დ. 3 მარტი, 1936, თელავი — გ. 7 იანვარი, 1992, თბილისი) — ქართველი არქეოლოგი, მხატვარი და პუბლიცისტი. ბაადურ მჭედლიშვილი დაიბადა 1936 წლის 3 მარტს, ქალაქ თელავში. რამდენიმე წლის შემდეგ ოჯახი გადასახლდა ქალაქ მინვოდში, ამის გამო მან სწავლა განაგრძო რუსულ სკოლაში. სკოლის დამთავრების შემდეგ ჩაირიცხა თბილისის სამხატვრო აკადემიაში გრაფიკის განხრით. აკადემიაში სწავლის დროს, დაინტერესდა არქეოლოგიით. იგი მონაწილეობას იღებდა ბიჭვინთის გათხრებში, ანდრია აფაქიძის ექსპედიციაში. აკადემიის დამთავრების შემდეგ გრაფიკოსად მუშაობა დაიწყო ისტორიის ინსტიტუტში, პარალელურად მონაწილეობას იღებდა ვანის გათხრებში და სხვა ექსპედიციებში. დაამთავრა ასპირანტურა არქეოლოგიის განხრით. წლების განმავლობაში ხელმძღვანელობდა ძეგლთა დაცვის სამართველოს არქეოლოგიურ განყოფილებას. ჰქონდა საჯარო გამოსვლები და აქვეყნებდა სტატიებს ისტორიული ძეგლების დათარიღებასთან დაკავშირებით. გარდაიცვალა თბილისის ომის დროს 1992 წლის 7 იანვარს. ბაადურ მჭედლიშვილის იდეებით თავიდანვე დაინტერესდნენ: თენგიზ მირზაშვილი, ზურაბ კიკნაძე და რამაზ პატარიძე. შემდგომ წლებში კი, სხვა მკვლევრებმაც გაიზიარეს მისი მოსაზრებები. 1984-3 - მაცნე - ისტორიის სერია მჭედლიშვილი ბაადურ ↑ საქართველოს უახლესი ისტორიიდან: 1992 წელს დახვრეტილი საქართველო
პოტოოოოოოოო

პოტოოოოოოოო ან პოტ-8-ოს (1773 – ნოემბერი 1800) — მეთვრამეტე საუკუნის დოღის ცხენი, რომელმაც 40 სტარტიდან მოიგო 34 შეჯიბრი და დაამარცხა იმ პერიოდის უდიდესი დოღის ცხენები. იგი ცნობილი გახდა თავისი სახელის გამო, რომელიც უცნაურად ჩაიწერება და ჟღერს, როგორც „კარტოფილები“ (Potatoes). ↑ Ahnert, Rainer L. (editor in chief), Thoroughbred Breeding of the World, Pozdun Publishing, Germany, 1970 ↑ Erigero, Patricia. Pot-8-Os. ციტირების თარიღი: 23 August 2016.
ირმა ხეცურიანი

ირმა ხეცურიანი (დ. 18 სექტემბერი, 1985, სოხუმი) — ქართველი პარასპორტსმენი (ფარიკაობა), 2017 წლის საუკეთესო ეტლით მოფარიკავე ქალის ტიტულის მფლობელი, ახალგაზრდებს შორის მსოფლიო თასის გამარჯვებული (2017, ნიდერლანდები), მსოფლიო თასის გამარჯვებული (2017, პოლონეთი). მსოფლიო და ევროპის ჩემპიონატების  ვერცხლის მედალოსანი. 2018 წლის მსოფლიო თასის გათამაშების გამარჯვებული. ევროპის ჩემპიონატებისა და მსოფლიო თასის გათამაშების არაერთგზის მონაწილე და სხვადასხვა სინჯის მედლების მფლობელი. 4 წლის განმავლობაში მოიპოვა 9 ოქრო მფლობელი. აქედან 8 მსოფლიო თასის ტურნირებზე. ირმა ხეცურიანი[მკვდარი ბმული] — ქართული სპორტი
თამარ ხმიადაშვილი

თამარ ხმიადაშვილი (დ. 27 ნოემბერი, 1944, თბილისი) — ქართველი სპორტსმენი (ჭადრაკი), სენიორთა შორის ევროპის ჩემპიონატის ვერცხლის პრიზიორი (2019, როდოსი, საბერძნეთი). თამარ ხმიადაშვილი[მკვდარი ბმული] — ქართული სპორტი